Úradný vestník 140 E , 09/06/2005 S. 0150 - 0153



P6_TA(2004)0011 Situácia v Bielorusku Uznesenie Európskeho parlamentu o situácii v Bielorusku Európsky parlament, - so zreteľom na svoje predchádzajúce uznesenia o situácii v Bielorusku, - predovšetkým so zreteľom na svoje uznesenie z 24. októbra 1996 o situácii v Bielorusku [1], v ktorom rozhodol, že nevykoná žiadne ďalšie kroky smerujúce k ratifikácii dohody EÚ — Bielorusko o partnerstve a spolupráci, kým bieloruské orgány nedajú jasne najavo svoj zámer plne rešpektovať demokratické princípy a ľudské práva, - predovšetkým so zreteľom na svoje uznesenie z 5. júla 2001 o Bielorusku [2], prijaté pred prezidentskými voľbami v roku 2001 a na správy parlamentnej trojky (Parlamentného zhromaždenia OBSE, Parlamentného zhromaždenia Rady Európy a Európskeho parlamentu) uverejnené po všeobecných voľbách v roku 2000 ( 30. januára 2001) a po prezidentských voľbách v roku 2001 ( 4. októbra 2001), - predovšetkým so zreteľom na svoje uznesenie z 11. februára 2003 o vzťahoch medzi Európskou úniou a Bieloruskom: smerom k budúcemu partnerstvu [3], - so zreteľom na deklaráciu OBSE z Istanbulského samitu z roku 1999 [4], - so zreteľom na uznesenia Rady Európy o situácii v Bielorusku a predovšetkým na jej uznesenie z 28. apríla 2004 [5] o prenasledovaní novinárov v Bieloruskej republike, - so zreteľom na najnovšiu deklaráciu vedúceho úradu OBSE v Minsku kritizujúcu rozsudky o uväznení dvoch členov bieloruskej opozície obvinených z hanobenia prezidenta Bieloruska, - so zreteľom na vyhlásenie holandského predsedníctva v mene Európskej únie z 30. júla 2004 o neprijateľnom tlaku, ktorý bieloruské úrady vyvíjajú na Európsku humanitnú univerzitu v Minsku [6], - so zreteľom na oznámenie Komisie z 11. mája 2004 o európskej politike susedských vzťahov (KOM (2004)0373), - so zreteľom na rezolúciu prijatú Komisiou OSN pre ľudské práva a jej rozhodnutie vymenovať osobitného spravodajcu pre Bielorusko, - so zreteľom na čl. 103 ods. 4 rokovacieho poriadku, A. keďže voľby do bieloruského parlamentu sa uskutočnia 17. októbra 2004; B. keďže prezident Lukašenko rozhodol, že v tom istom čase sa uskutoční referendum o zrušení článku ústavy, ktorý obmedzuje celkové funkčné obdobie prezidenta republiky na maximálne dve za sebou nasledujúce päťročné obdobia; C. keďže parlamentná trojka dospela k záveru, že parlamentné ani prezidentské voľby v rokoch 2000 a 2001 neboli slobodné ani spravodlivé a predchádzali im svojvoľné kroky vlády proti politickej opozícii, nezávislým médiám a organizáciám volebných pozorovateľov; D. keďže situácia v Bielorusku sa nezlepšila, ale naopak ešte viac zhoršila a dospela do stavu, kedy sa beztrestne porušujú ľudské práva, dolná snemovňa nemá legislatívne právomoci a hospodársky život riadi prezident; keďže medzi takéto porušovanie práv patrí väznenie členov demokratickej opozície a používanie iných foriem utláčania, ktoré sa voči nim používajú, vyhlásenie neplatnosti registrácie politických strán pred voľbami, prenasledovanie a zastrašovanie opozičných kandidátov a vylúčenie prítomnosti zástupcov opozičných strán z volebných miestností; E. keďže EÚ opakovane odsúdila uväznenie hlavných predstaviteľov opozície Lukašenkovou vládou a keďže sa nedosiahol žiadny pokrok v nevyriešených prípadoch zmiznutí viacerých osôb; F. keďže počas niekoľkých uplynulých rokov bola "z technických dôvodov" ukončená činnosť viac ako 50 demokratických mimovládnych organizácií na rôznych úrovniach a rôznej politickej orientácie, viac ako 20 nezávislých masovokomunikačných prostriedkov, viacerých vzdelávacích inštitúcií a viacerých politických strán, pričom je zrejmé, že vo všetkých prípadoch boli tieto organizácie potrestané za kritiku prezidenta a jeho politiky; G. keďže naďalej pokračuje politicky motivované zatýkanie a procesy s aktivistami demokratických hnutí a nezávislými novinármi, ako aj deportácie cudzincov; keďže len pred niekoľkými dňami boli dvaja členovia bieloruskej opozície, Valerij Levonevský a Alexander Vasiljev, odsúdení na dva roky väzenia za hanobenie prezidenta Bieloruska; H. hlboko znepokojený rozhodnutím bieloruských úradov odňať právnu subjektivitu medzinárodne uznanej Európskej humanitnej univerzite v Minsku, pričom učebné a výskumné programy tejto univerzity sú výnimočným príkladom akademickej slobody a dodržiavania skutočných európskych hodnôt, čo bude mať katastrofálne následky na akademickú budúcnosť stoviek študentov a učiteľov; I. so zreteľom na uznesenie Parlamentného zhromaždenia Rady Európy z 28. apríla 2004, ktorým boli uznané dôkazy o účasti popredných štátnych predstaviteľov na únose a údajnej poprave hlavných predstaviteľov opozície v roku 1999; J. zdôrazňujúc narastajúcu politickú izoláciu Bieloruska, jediného východoeurópskeho štátu, s ktorým EÚ zatiaľ nepodpísala dohodu o partnerstve a spolupráci, K. zdôrazňujúc skutočnosť, že Bielorusko je zahrnuté do európskej politiky susedských vzťahov, ale napriek nádeji bieloruských občanov vo zvýšenú spoluprácu s Európskou úniou v súčasnosti nevyužíva ponuku zvýšenej spolupráce z dôvodu nedostatku demokracie a dodržiavania zásad právneho štátu; 1. dôrazne odsudzuje útoky bieloruského režimu na médiá, novinárov, členov opozície, bojovníkov za ľudské práva a iné osoby, ktoré sa pokúšajú slobodne vyjadriť kritiku prezidenta a režimu, akými sú svojvoľné zatýkania, zlé zaobchádzanie so zadržanými osobami, zmiznutia ľudí, politicky motivované prenasledovanie a iné akty utláčania, ktoré sú urážkou základných zásad demokracie a právneho štátu; 2. vyzýva bieloruské orgány, aby zaručili, že parlamentné voľby dňa 17. októbra 2004 budú slobodné, spravodlivé, rovné, zodpovedné a transparentné a aby zabezpečili, že zvolený Parlament bude mať významné právomoci; odmieta ako nedemokratické kroky podniknuté na odstránenie hlavných demokratických opozičných strán vrátane ilegálnej Strany práce, ako aj oficiálne "varovanie" adresované Bieloruskému národnému frontu, ktoré by mohlo byť prvým krokom k jeho ilegalizácii; 3. vyzýva obyvateľov Bieloruska, aby sa zúčastnili na nadchádzajúcich parlamentných voľbách; dôrazne žiada ústrednú volebnú komisiu, aby poskytla všetkým politickým hnutiam v krajine rovnaký prístup do komisie a rovnaké šance nominovať kandidátov; apeluje na bieloruskú vládu, aby medzinárodným pozorovateľom umožnila monitorovať voľby s cieľom zabezpečiť ich slobodný a spravodlivý priebeh; uznáva veľký význam, ktorý majú tieto voľby na obnovenie demokracie v Bielorusku a opätovnú integráciu Bieloruska do medzinárodného demokratického spoločenstva; 4. považuje pokusy prezidenta Lukašenka o predĺženie prezidentského obdobia referendom za ďalšie potvrdenie autoritatívneho spôsobu jeho vládnutia v krajine a dôrazne žiada prezidenta Lukašenka, aby rešpektoval ustanovenia bieloruskej ústavy týkajúce sa maximálneho funkčného obdobia prezidenta republiky a aby neuskutočnil referendum o tejto otázke; 5. vyzýva bieloruské orgány, aby okamžite zastavili prenasledovanie vzdelávacích inštitúcií v krajine a aby rešpektovali základné zásady akademickej slobody, nezávislosti vyučovania a tolerancie vo vzdelávaní; 6. vyjadruje hlboké znepokojenie nad zatvorením Európskej humanitnej univerzity, dobre organizovanej akademickej inštitúcie, ktorá rozvíjala dôležité aktivity v oblasti kultúrnej spolupráce s členskými štátmi EÚ a stelesňuje zásady akademickej slobody a autonómie školstva. Rovnako vyjadruje znepokojenie nad zatvorením školy Jakuba Kolasa, jedinej strednej školy s bieloruským vyučovacím jazykom; 7. vyzýva bieloruské úrady, aby okamžite prepustili Valerija Levonevského, Alexandra Vasiljeva, Michaila Lariniča a všetkých ostatných uväznených odporcov režimu; 8. víta rozhodnutie Komisie OSN pre ľudské práva vymenovať osobitného spravodajcu pre situáciu v Bielorusku a zámer vypracovať program vzdelávania v oblasti ľudských práv pre všetky sektory spoločnosti; 9. vyzýva bieloruské úrady, aby rešpektovali práva odborových organizácií, najmä právo na združovanie, ktoré je zaručené dohovormi Medzinárodnej organizácie práce, ktoré Bielorusko ratifikovalo; 10. opätovne zdôrazňuje, že ďalší rozvoj vzťahov EÚ s Bieloruskom bude naďalej závisieť od pokroku, ktorý krajina dosiahne v oblasti demokratizácie a reforiem; 11. vyzýva predsedníctvo Rady EÚ, aby vyvíjalo nátlak na bieloruské orgány s cieľom umožniť vyslanie delegácie Európskeho parlamentu do Bieloruska na monitorovanie volieb 17. októbra 2004 a vytvoriť podmienky pre nezávislé pozorovanie; 12. naliehavo žiada Komisiu, aby v čo najväčšej miere využila momentálne spontánne výmenné programy "ľudia ľudom" medzi bieloruskými komunitami černobyľských detí a niektorými mestami v členských štátoch EÚ; v tejto súvislosti vyzýva na vytvorenie osobitného rámca, prostredníctvom ktorého by sa podporovali tie bieloruské samosprávy, ktoré sú skutočne oddané demokratickým hodnotám; 13. poveruje svojho predsedu, aby toto uznesenie postúpil Rade, Komisii, parlamentom a vládam členských štátov, vláde a parlamentu Bieloruska a Parlamentným zhromaždeniam OBSE a Rady Európy. [1] Ú. v. ES C 347, 18.11.1996,s. 168. [2] Ú. v. ES C 347, 18.11.1996,s. 168. [3] Ú. v. EÚ C 43 E, 19.2.2004, s. 60. [4] SUM.DOC/2/99, 19.11.1999. [5] Uznesenie 1372(2004) Parlamentného zhromaždenia Rady Európy. [6] 11835/1/04 REV 1. --------------------------------------------------